Catantopidae

Tornbrystgresshopper (Catantopidae) er en gruppe av rettvingene (Orthoptera)  og tilhører en familiegruppe blant  gresshoppene.  Gruppen omfatter blant andre den beryktede ørkengresshoppen (Schistocerca gregaria).


== Utseende ==
Middelsstore til store gresshopper, ofte ganske fargerike. De norske artene er begge forholdsvis store, klumpete, brokete fargede gresshopper, de ligner nokså mye på hverandre, men kan skilles på at skoggresshoppen har blå baklegger, fjellgresshoppen røde.
Antennene er korte og trådformede, hodet forholdsvis stort og rundet med kraftige kjever velegnet til å tygge hardt plantemateriale. Mange er kortvingede, men det finnes også en del langvingede arter. Bakbeina er kraftige hoppebein med piggete, ofte klart fargede legger.


== Levevis ==
Tornbrystgresshoppene er planteetere. De lever gjerne i åpne områder, men kan også finnes i skog. I motsetning til mange andre gresshopper har de ikke en kraftig sang, men kan lage svakere lyder ved å tromme med bakbeina på vegetasjonen, eller ved å gnisse kjevene (mandiblene) sammen.


== Vandrende arter ==

Flere arter i denne gruppen kan foreta store massevandringer og i enkelte tilfeller forårsake katastrofer ved at gresshoppene spiser opp alle avlinger der de vandrer fram. Dette gjelder noen Melanoplus-arter i Nord-Amerika, men særlig ørkengresshoppen (Schistocerca gregaria) i varme områder i den gamle verden. Denne arten lever normalt i et begrenset område ved Afrikas horn, og gresshoppene er fåtallige, grønne eller brunlige (solitær fase). Enkelte ganger, når tettheten blir høy etter regn, utvikler de unge gresshoppene seg helt annerledes. De blir mørke, utvikler lange vinger og legger ut på enorme massevandringer (gregarisk fase). Slike vandringer kan pågå i mange måneder og omfatte store deler av Afrika, det sørlige Europa og det vestlige Asia. Gresshoppene kan forårsake hungerkatastrofer i områder som er avhengige av jordbruk. Det foreløpig siste, store utbruddet var i 2004 og forsårsaket store problemer i Vest-Afrika.
På den andre siden kan disse gresshoppene være en verdifull næringskjede for folk som livnærer seg ved jakt og sanking.


== Utbredelse ==
De er utbredt i alle verdensdeler, men er særlig artsrike i Australia, der de utgjør over 80% av alle gresshoppeartene.


== Systematisk inndeling ==
Tornbrystgresshoppene blir ofte regnet som en undergruppe av den store familien markgresshopper (Acrididae).

 vingede insekter (Pterygota)
Neoptera («nyvinger»)
Orthopteroida  («gresshoppelignende insekter»)
Orden rettvinger (Orthoptera)
Underorden gresshopper (Caelifera)
Overfamilie Acridoidea
Familie Tornbrystgresshopper, Catantopidae Brunner von Wattenwyl, 1893
Underfamilie Catantopinae Brunner von Wattenwyl, 1893 – ca. 1200 arter
Gruppe Allagini
Gruppe Apoboleini
Gruppe Catantopini
Gruppe Diexiini
Gruppe Gereniini
Gruppe Histrioacridini
Gruppe Kakaduacridini
Gruppe Merehanini
Gruppe Oxyrrhepini
Gruppe Paraconophymatini
Gruppe Pezotettigini
Gruppe Stolziini
Gruppe Tauchirini
Gruppe Trauliini
Gruppe Urnisiellini
Gruppe Uvaroviini
Gruppe Wiltshirellini
Gruppe Xenacanthippini
Underfamilie Cyrtacanthacridinae Kirby, 1902 – ca. 160 arter
Gruppe Cyrtacanthacridini
Slekten Anacridium
Anacridium aegyptium – største gresshoppe som lever permanent i Europa
Slekten Schistocerca
ørkengresshoppe, Schistocerca gregaria
Underfamilie Melanoplinae Scudder, 1897 – over 900 arter
Gruppe Conalcaeini
Gruppe Dactylotini
Gruppe Dichroplini
Gruppe Jivarini
Gruppe Melanoplini
Slekten Melanoplus – 243 arter, tallrike i Nord-Amerika, én i Norge:
Fjellgresshoppe Melanoplus frigidus (Boheman, 1846)
Gruppe Podismini – ca. 240 arter
Slekten Podisma – 19 arter, i Norge:
Skoggresshoppe Podisma pedestris (Linnaeus, 1758)
Gruppe Prumnini


== Kilder ==
Liste over artene, fra Orthoptera Species File Online


== Eksterne lenker ==
(en) Catantopidae i Global Biodiversity Information Facility 
(sv) Catantopidae hos Dyntaxa 
Bildegalleri over nordamerikanske arter
Norsk Entomologisk forening